Tre nordjyske mænd fik natten til fredag den tvivlsomme fornøjelse af at blive anholdt.

Nattens første to anholdelser skete omkring klokken halv to, da en 21-årig mand bliver standset af politiet, da han er i gang med at stjæle en bil, der er parkeret i Nørresundby. I samme forbindelse blander en 19-årig mand sig i politiets arbejde, og det skulle han nok ikke have gjort, for så blev han også anholdt, sigtet for overtrædelse af ordensbekendtgørelsen. På Hadsundvej finder politiet senere en 52-årig mand, der ligger på tværs af fortovet i en bunke glasskår. Det viser sig, at han er temmelig beruset, og politiet vurderer, at han ikke er i stand til at tage vare på sig selv. Derfor bliver han anholdt og taget med i detentionen.